Ko Jesús bachrjexin nthi̱ꞌa̱ ko jiyama ntha cruz ko sabikao na̱ ngain thi banchegiꞌin na̱ Ntha Luro Jaa Chujni,
ko ngain ngigua hebreo diꞌin Gólgota.
Nthi̱ꞌa̱ kuenganito na̱ Jesús ngain ntha cruz.
Ko kai iyoo chujni kuenganito ntha cruz,
naa no rakjunxin ko inaa no rajianxin,
ko Jesús beꞌe ngusine.
Ko Pilato kuetuꞌan benganito ngadathexin jaa Jesús naa thi jitaxin unda jinganito ntha cruz,
ko ndachro:
“Jesús thi juixin Nazaret,
Rey thetuꞌen chujni judío.”
Ko tsjé chujni judío tsjeꞌe na̱ thi betaxin nganito ntha cruz ixin thi kuenganituxin na̱ Jesús ntha cruz jii chrika rajna Jerusalén,
ko dikji̱nxin na̱ ngigua hebreo,
griego ko latín.
Mexinxin xi daana baketuꞌan ngain icha xi daana ndachro xa ngain Pilato:
—Rukentaxinꞌa “Rey thetuꞌen chujni judío”;
icha jian rukentaxin “Thi ndachro ixin jeꞌe Rey thetuꞌen chujni judío.”
Aro Pilato ndachro:
—Thi jaꞌan kuentaxin,
jañaa sithuꞌe.
Are xi soldado juexin kuenganito xa Jesús ngain ntha cruz,
noo xi soldado kunchjeyeꞌe choo xa lunthue Jesús.
Kuthimejan kuaa xa luntho jini jingaa,
ko luntho mee dikjaonꞌa na̱ luntho ixin nakua dika̱a̱ na̱ luntho.
Mexinxin xi soldado ndache choo xa:
—Tsinchjeꞌa ná luntho,
icha jian rutsuntaon ná ixin sukon ná kensen sacha ko sithuꞌe luntho.
Jañaa bikuꞌen thi jitaxin ngain Xruen Ndo Dio thi ndachro:
“Chjeyeꞌe na̱ lunthuna,
ko tsuntaon na̱ ixin kensen rugithuꞌe luntho.”
Ngaka ntha crue Jesús beꞌe janee,
ko nchri choo janee,
ko María,
thi kjui chriꞌi Cleofas ko María Magdalena.
Ko are Jesús bikon janee,
ko ngaka jan tajingathjen naa ni bakao Jesús thi anto bathjueꞌe.
Jesús ndachro ngain janee:
—Yaa richunda xaꞌan.
Kuthimejan Jesús ndachro ngain thi anto bathjueꞌe:
—Yaa chunda janaa.
Ko are juexin nichja Jesús,
jeꞌe xi jiꞌi bayée jan inchin janee ko sabikao jan nchianduꞌa xa.
Ko are ujuexin jiꞌi,
Jesús ubenuꞌe ixin kainxin ukuꞌen,
ko jaꞌin xethjaxin thi jitaxin ngain Xruen Ndo Dio,
ko are mee Jesús ndachro:
—Beꞌen na jinda.
Nthi̱ꞌa̱ beꞌe naa chi beria vino san dikjan inchin vinagre,
kuthimejan biruee xa naa thi datse jinda inchin chjon,
ko xrangi xa vinagre ko kuenkjin xa kon naa nthaa diꞌin hisopo ko tsiin xa nui ngain ruꞌa Jesús ixin rugiꞌi.
Ko Jesús kjuengayaxin vino san mee,
kuthimejan ndachro:
—Kainxin ukuꞌen.
Ko kuinsee jaa ko ndabeꞌen.
Ko nduexin urukii kiai diꞌin pascua,
mexinxin chujni judío binaoꞌa na̱ ixin rugithuꞌe kanio chujni mee nganito ntha cruz,
ixin nchaꞌon mee,
naa nchaꞌon anto banchesaaya na̱.
Mexinxin ndache na̱ Pilato ruketuꞌan ixin rukunthai xa nthatsao chujni ixin icha daka ndaruginthegeꞌen na̱ ko ruginthjianxin na̱ na̱ ngain ntha cruz.
Kuthimejan xi soldado binthekji xa ko kunthai xa nthatsao thi saꞌo benganito ntha cruz,
kuthejan thi yuixin beꞌe chrikee Jesús.
Ko are binthekunchieꞌen xa ngain Jesús ko bikon xa ixin undadigeꞌen,
ikundaiꞌa xa nthatsao.
Aro naa xi soldado kuenchria xa lanzee xa ngain ntha nthakuin Jesús ko bachrjedoꞌo jni ko jinda.
Thi bikon jiꞌi,
nichja thi ndua bikon.
Ko jeꞌe nuꞌe ixin jinichja thi ndua,
ixin jaꞌa ra kai sithikaon ra.
Ko kain jiꞌi kuꞌen ixin xethjaxin thi jitaxin ngain Xruen Ndo Dio,
thi ndachro:
“Xruꞌin ntha lurue kunthai na̱.”
Ko kai jii inaa thi ndachro ngain Xruen Ndo Dio:
“Sikon ra thi binchegathudoꞌo na̱ lanza.”